b'\n_START_ARTICLE_\nPolarm\xc3\xa5ke\n_START_SECTION_\nBiologi\n_START_PARAGRAPH_\nPolarm\xc3\xa5ke er en arktisk art som blant annet hekker Svalbard, Jan Mayen, Island og Gr\xc3\xb8nland, dessuten lengst nord i Russland og Nord-Amerika. H\xc3\xb8st og vinter sees den ofte langs norskekysten, i S\xc3\xb8r-Norge dog f\xc3\xa5tallig og typisk som enkeltindivider i flokker av gr\xc3\xa5make og svartbak._NEWLINE_Polarm\xc3\xa5ka er som gr\xc3\xb8nlandsm\xc3\xa5ka en sv\xc3\xa6rt lys m\xc3\xa5keart. I alle drakter fra ungfugl- til voksen hekkedrakt mangler den m\xc3\xb8rkt p\xc3\xa5 vingespissene, et godt kjennetegn som skiller den fra alle andre norske m\xc3\xa5kearter (men ikke fra gr\xc3\xb8nlandsm\xc3\xa5ka). Polarm\xc3\xa5ka er meget stor, p\xc3\xa5 st\xc3\xb8rrelse med en svartbak, mens gr\xc3\xb8nlandsm\xc3\xa5ka er mindre, omtrent p\xc3\xa5 st\xc3\xb8rrelse med en gr\xc3\xa5m\xc3\xa5ke._NEWLINE_Polarm\xc3\xa5ka hekker i kolonier i bratte fjellvegger eller p\xc3\xa5 sm\xc3\xa5 \xc3\xb8yer, men parene kan ogs\xc3\xa5 hekke enkeltvis._NEWLINE_Som svartbaken tar polarm\xc3\xa5ka ofte egg og unger fra andre sj\xc3\xb8fugler. Den tar fisk og andre marine organismer i vannoverflaten, og spiser gjerne \xc3\xa5tsler og avfall. Den kan ogs\xc3\xa5 drepe nyf\xc3\xb8dte selunger.'